PMIndiaData/PMIndiaSum huggingface dataset:
प्रधानमंत्री ने बुनियादी ढांचा क्षेत्र के बारे में उच्‍च स्‍तरीय बैठक की अध्‍यक्षता की

प्रधानमंत्री श्री नरेन्‍द्र मोदी ने शनिवार को नई दिल्‍ली में बुनियादी ढांचा क्षेत्र के बारे में उच्‍च स्‍तरीय बैठक की अध्‍यक्षता की। देश में बुनियादी ढांचा परिदृश्‍य पर व्‍यापक विचार करने के अलावा, बैठक में ग्रामीण ढांचे, बिजली, कोयला, नवीकरणीय ऊर्जा और पेट्रोलियम तथा प्राकृतिक गैस जैसे विशेष क्षेत्रों पर ध्‍यान केन्द्रित किया गया। प्रधानमंत्री ने बुनियादी ढांचा क्षेत्र से संबंधित रुकी हुई परियोजनाओं की समीक्षा की। बैठक में प्रधानमंत्री को उन उपायों से अवगत कराया गया, जो भारत की स्‍वतंत्रता की 75वीं वर्षगांठ के लिए प्रधानमंत्री के विजन के अनुसार बुनियादी ढांचा निर्माण में वृद्धि के लिए उठाए जा रहे हैं। प्रधानमंत्री ने इस बात की आवश्‍यकता पर बल दिया कि सरकारी विभागों को वित्‍तीय वर्ष के प्रारंभ से ही संकेन्द्रित ढंग से काम करना चाहिए ताकि बजट को खर्च करने की प्रक्रिया प्रारंभ हो सके। बैठक में चालू वित्‍त वर्ष के दौरान अधूरी परियोजनाओं को पूरा करने के लिए विभिन्‍न मंत्रालयों द्वारा तैयार की गई योजनाओं की विस्‍तृत जानकारी प्रधानमंत्री को दी गई। प्रधानमंत्री ने कहा कि शौचालयों, सस्‍ते मकानों और स्‍मार्ट शहरों जैसे वरीयता क्षेत्रों के बारे में आंकड़े एकत्र और प्रस्‍तुत करें। उन्‍होंने कहा कि शहरी क्षेत्रों की प्राथमिकताओं में कचरे का सदुपयोग करना और गंदे पानी की निकासी के लिए सक्षम प्रणालियों का निर्माण तथा 500 शहरों में ठोस कचरे का प्रबंधन जैसी बातों को शामिल किया जाना चाहिए। ग्रामीण ढांचे की समीक्षा करते हुए प्रधानमंत्री श्री मोदी ने निर्देश दिया कि प्रधानमंत्री कृषि सिंचाई योजना के अंतर्गत किए जा रहे कार्यों को सर्वोच्‍च प्राथमिकता दी जानी चाहिए। उन्‍होंने कहा कि सभी बांध परियोजनाओं की सिंचाई क्षमता का अधिकतम संभव उपयोग किया जाना चाहिए। विद्युत क्षेत्र में प्रधानमंत्री ने इस बात पर फिर जोर दिया कि बिजली रहित सभी गांवों का शीघ्र विद्युतीकरण किया जाना चाहिए। इस बारे में एक कार्ययोजना प्रधानमंत्री को सौंपी गई। प्रधानमंत्री ने नवीकरणीय ऊर्जा के बारे में हुई प्रगति का जायजा लिया और इस क्षेत्र पर अधिकतम ध्‍यान केन्द्रित करने की आवश्‍यकता दर्शायी। उन्‍होंने कहा कि रेलवे स्‍टेशनों जैसे सार्वजनिक स्‍थलों को ऊर्जा सक्षम प्रौद्योगिकियों और नवीकरणीय ऊर्जा के लिए वरीयता क्षेत्र समझा जाना चाहिए। बैठक में केन्‍द्रीय मंत्री श्री अरुण जेटली, नितिन गडकरी, रविशंकर प्रसाद, पीयूष गोयल, धर्मेन्‍द्र प्रधान, सुरेश प्रभु और अशोक गजपति राजू उपस्थित थे। इसके साथ नीति आयोग के वरिष्‍ठ अधिकारी, विभिन्‍न बुनियादी ढांचा मंत्रालयों और प्रधानमंत्री कार्यालय के वरिष्‍ठ अधिकारी भी बैठक में मौजूद थे।
प्रधानमंत्री ने जापान में निचले सदन के चुनावों में जीत के लिए महामहिम फुमियो किशिदा को बधाई दी

प्रधानमंत्री श्री नरेन्द्र मोदी ने जापान में निचले सदन के चुनाव में जीत के लिए महामहिम फुमियो किशिदा को बधाई दी है। प्रधानमंत्री ने एक ट्वीट में कहा; "जापान में निचले सदन के चुनावों में जीत के लिए @kishida230 को हार्दिक बधाई। हमारी विशेष रणनीतिक तथा वैश्विक साझेदारी को और मजबूत करने तथा भारत-प्रशांत क्षेत्र एवं अन्य क्षेत्रों में शांति और समृद्धि के लिए साथ मिलकर काम करने के प्रति आशान्वित हूँ।" एमजी / एएम / जेके
आईओसी अ‍ध्‍यक्ष ने प्रधानमंत्री से मुलाकात की

अंतर्राष्‍ट्रीय ओलम्पिक समिति (आईओसी) के अध्‍यक्ष श्री थॉमस बक ने आज प्रधानमंत्री नरेन्‍द्र मोदी से मुलाकात की। श्री बक और प्रधानमंत्री ने चर्चा के दौरान विश्‍व में संघर्ष के बढ़ते रुझान, गृहयुद्ध और आतंकवाद पर चिंता जताई। दोनों ने इस बात पर सहमति जताई कि खेलों में मानवता और समाज को एकजुट करने की शक्ति है। प्रधानमंत्री ने कहा कि किसी भी देश के नागरिकों में खेल भावना के विकास के लिए खेल महत्‍वपूर्ण हैं, यह भावना समाज को एक मजबूत डोर से जोड़ती है। प्रधानमंत्री ने नेपाल में भूकम्‍प सहित पड़ोसी देशों में दुखद घटनाओं से निपटने में भारत की मानवीय दृष्टि का उल्‍लेख किया। श्री मोदी ने कहा कि भारत ने यमन से निकलने में 48 देशों के नागरिकों को मदद दी। प्रधानमंत्री ने कहा कि भारत दुनिया का सबसे युवा देश है और इसमें खेलों के विकास की अधिकतम क्षमता है। प्रधानमंत्री ने देश को खेलों के बुनियादी ढ़ांचे, खेल प्रौद्योगिकी और खेल उपकरणों के उत्‍पादन का केन्‍द्र बनाने के लिए आईओसी अध्‍यक्ष से समर्थन की मांग की। श्री मोदी ने देश को वैश्विक खेल मानचित्र पर बढ़ावा देने की अपनी इच्‍छा भी व्‍यक्‍त की।
कैबिनेट ने युवा एवं खेल के क्षेत्र में सहयोग पर भारत और कतर के बीच समझौता ज्ञापन की जानकारी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने युवा एवं खेल के क्षेत्र में सहयोग पर भारत और कतर के बीच समझौता ज्ञापन की जानकारी दी। इस समझौता ज्ञापन पर सात अप्रैल 1999 को हस्ताक्षर किए गए थे। युवा एवं खेल के क्षेत्र में समझौता ज्ञापन के लिए पहले कार्यकारी कार्यक्रम के लिए कतर के साथ द्वपक्षीय सहयोग को लेकर 5 जुलाई 2016 को हस्ताक्षर किए गए। इस समझौते से खेल चिकित्सा, कोचिंग तकनीक और खेल विज्ञान के क्षेत्रों में ज्ञान एवं विशेषज्ञता के विस्तार में मदद मिलेगी। इससे भारत और कतर के बीच द्वपक्षीय संबंधों को मजबूत मिलने के साथ ही अपने खिलाड़ियों के अंतरराष्ट्रीय टूर्नामेंट में परफारमेंस में सुधार होगा। इससे जाति, धर्म, क्षेत्र और लिंग के बावजूद सभी खिलाड़ियों पर समान रूप से लागू होगा।
भूटान में मांगदेछू जल विद्युत परियोजना की संशोधित अनुमानित लागत

प्रधानमंत्री श्री नरेन्द्र मोदी की अध्यक्षता में हुई केंद्रीय मंत्रिमंडल की बैठक में आज भूटान में चल रही 720 मेगावाट की मांगदेछू जल विद्युत परियोजना (एचईपी) के लिए 4,020.63 करोड़ रुपये की संशोधित अनुमानित लागत (आरसीई) को मंजूरी दी गई। परियोजना देश में बिजली की उपलब्धता बढ़ाने के लिए भारत को अतिरिक्त बिजली प्रदान करेगी ।शीघ्र आरसीई अनुमोदन मिलने से परियोजना का कार्य बिना किसी रूकावट के सुचारू रूप से आगे बढ़ने में सक्षम हो जाएगा। भारत और भूटान ने मांगदेछू जल विद्युत परियोजना को निष्पादित करने के लिए अप्रैल, 2010 में एक द्विपक्षीय समझौते पर हस्ताक्षर किए गए थे जिसकी मंजूरी लागत 2896.3 करोड़ रूपये (मार्च 2008 के मूल्य स्तर) थी। इसमें भारत सरकार ने 30 फीसदी अनुदान दिया था जबकि 30 समान अर्द्धवार्षिक किश्तों में 10 फीसदी वार्षिक ब्याज की दर 70 फीसदी लोन दिया गया था। वर्तमान स्तर पर परियोजना की कुल लागत में 1124.359 करोड़ रूपये की वृद्धि हो गई है। आरसीई की लागत में वृद्धि के पीछे मार्च 2008 से मार्च 2014 के बीच बढ़ती हुई मंहगाई के साथ अन्य कारण रहे।
प्रधानमंत्री ने टेनिस खिलाड़ी लिएंडर पेस और मार्टिना हिंगिस को विंबलडन का मिश्रित युगल खिताब जीतने पर बधाई दी

प्रधानमंत्री श्री नरेन्‍द्र मोदी ने टेनिस खिलाड़ी लिएंडर पेस और मार्टिना हिंगिस को विंबलडन का मिश्रित युगल खिताब जीतने पर बधाई दी है। प्रधानमंत्री ने कहा, “विंबलडन से एक और अच्‍छी खबर मिली है। मार्टिना हिंगिस को एक बार फिर बधाई। लिएंडर पेस आपकी उपलब्धियां वास्‍तव में बहुत प्रेरणादायक हैं। हमें आप पर और आपकी उपलब्धियों पर गर्व है।”
विश्‍व पर्यटन दिवस के अवसर पर प्रधानमंत्री ने दुनियाभर के सभी लोगों को भारत भ्रमण के लिए आमंत्रित किया

विश्‍व पर्यटन दिवस के अवसर पर प्रधानमंत्री श्री नरेन्‍द्र मोदी ने दुनियाभर के सभी लोगों को भारत भ्रमण के लिए आमंत्रित किया है। अपने संदेश में प्रधानमंत्री ने कहा, “विश्‍व पर्यटन दिवस के अवसर पर, मैं आप सभी लोगों को भारत आने और भारत की खूबसूरती, इसकी विविधता तथा हमारे लोगों के सौहार्द का अनुभव करने के लिए आमंत्रित करता हूं।”
प्रधानमंत्री ने गुजरात के जिला पंचायत के सदस्यों से भेंट की

प्रधानमंत्री श्री नरेन्द्र मोदी ने गुजरात के जिला पंचायत के सदस्यों से भेंट की और ग्रामीण विकास तथा सामाजिक प्रगति के लिये जनशक्ति के उपयोग सम्बंधी विषयों पर विस्तार से चर्चा की। एक ट्वीट में प्रधानमंत्री ने कहाः “कल गुजरात के जिला पंचायत सदस्यों के साथ बहुत अच्छी मुलाकात हुई। हमने ग्रामीण विकास तथा सामाजिक प्रगति के लिये जनशक्ति के उपयोग सम्बंधी विषयों पर विस्तार से चर्चा की।”
प्रधानमंत्री ने इनसैट-3डीआर के सफल प्रक्षेपण पर वैज्ञानिकों को दी बधाई दी

प्रधानमंत्री श्री नरेन्द्र मोदी ने उन्नत मौसम उपग्रह “इनसैट-3डीआर” को अंतरिक्ष में ले जारे भारत के भूस्थैतिक उपग्रह प्रक्षेपण यान जीएसएलवी-एफ05 की दसवीं उड़ान के सफल प्रक्षेपण के लिए इसरो के वैज्ञानिकों को बधाई दी है। प्रधानमंत्री ने कहा, “हमारा अंतरिक्ष कार्यक्रम अनुकरणीय उपलब्धियों के साथ हमें गौरवान्वित करता है। इनसैट-3डीआर का सफल प्रक्षेपण अपार खुशी का क्षण है। इस क्षण के लिए इसरो के वैज्ञानिकों को बधाई। उन्होंने एक बार फिर जबरदस्त कौशल, अद्वितीय समर्पन एवं उल्लेखनीय दृढ़ संकल्प का प्रदर्शन किया है”|
प्रधानमंत्री ने हरियाणा के लोगों को राज्य के स्थापना दिवस पर बधाई दी

प्रधानमंत्री श्री नरेन्द्र मोदी ने हरियाणा के स्थापना दिवस पर राज्य के निवासियों को बधाई दी है। एक ट्वीट में प्रधानमंत्री ने कहा हैः "हरियाणावासियों को राज्य के स्थापना दिवस की ढेरों बधाई। मेरी कामना है कि परंपरा और संस्कृति को सहेजकर रखने वाला यह राज्य विकास के नित नए मानदंड गढ़ता रहे।" एमजी/एएम/एकेपी
पीएम ने चिनाब नदी पर दुनिया के सबसे ऊंचे रेलवे पुल का आर्क निर्माण पूरा होने पर प्रशंसा की

प्रधानमंत्री श्री नरेंद्र मोदी ने भारतीय रेलवे द्वारा जम्मू और कश्मीर में दुनिया के सबसे ऊंचे रेलवे पुल, चिनाब ब्रिज का आर्क निर्माण पूरा करने की सराहना की। एक ट्वीट में श्री मोदी ने कहा, 'देश के जन-जन का सामर्थ्य और विश्वास आज दुनिया के सामने एक मिसाल पेश कर रहा है। यह निर्माण कार्य न केवल अत्याधुनिक इंजीनियरिंग और टेक्नोलॉजी के क्षेत्र में भारत की बढ़ती ताकत को प्रदर्शित करता है, बल्कि संकल्प से सिद्धि की देश की बदली हुई कार्य संस्कृति का भी उदाहरण है।'
अक्षय ऊर्जा विकास एजेंसी को पूंजीगत शेयर बढ़ाने की अनुमति

प्रधानमंत्री श्री नरेन्‍द्र मोदी की अध्‍यक्षता में आज कैबिनेट की बैठक हुई जिसमें भारतीय अक्षय ऊर्जा विकास एजेंसी को मान्‍य पूंजीगत शेयर 01 हजार करोड़ रूपये से बढ़ाकर 06 हजार करोड़ रूपये करने की मंजूरी दे दी गई। यह मंजूरी तत्‍कालिक फंडिंग की जरूरत से अलग है, इक्विटी अर्क आदि की जरूरत यदि पड़ेगी तो यह उसके संचालन स्‍तर पर निर्भर करेगा। बारहवीं पंचवर्षीय योजना के तहत अक्षय ऊर्जा मंत्रालय में 30 हजार मेगावाट का लक्ष्‍य रखा था जबकि इरडा ने कुल 4800 मेगावाट का लक्ष्‍य निर्धारित किया था। इसे देखते हुए इरडा को और अधिक तेजी से चलाने के लिए 14000 करोड़ रूपये की आर्थिक संसाधन की जरूरत है। उच्‍चतम शेयर पूंजी होने से संस्‍‍था को बाजार से कर्ज लेने में आसानी होगी। अक्षय ऊर्जा मंत्रालय ने सरकार की समग्र ऊर्जा नीति के तहत इरडा के इक्विटी आधार को मजबूती देने के लिए आईपीयू के माध्‍यम से उसे 12वीं पंचवर्षीय योजना में 5 हजार करोड़ रूपये जारी करने की सिफारिश की थी।
कैबिनेट ने केंद्रीय योजनाओं को युक्तिसंगत बनाने के लिए मुख्यमंत्रियों के उप समूह की सिफारिशों को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने केंद्र प्रायोजित योजनाओं को युक्तिसंगत बनाने को लेकर मुख्यमंत्रियों के उपसमूह की ओर से दी सिफारिशों को मंजूरी प्रदान कर दी। उप समूह ने केंद्र प्रायोजित 66 योजनाओं की जांच की थी और सिफारिश की थी कि सामान्य तौर पर इनकी संख्या 30 से ज्यादा नहीं होनी चाहिए। केंद्रीय मंत्रालयों/विभागों के साथ राज्यों का प्रतिनिधित्व करने वाले उप समूहों/ केंद्र शासित प्रदेशों के प्रतिनिधियों के साथ क्षेत्रीय स्तर पर विचार विमर्श किए जाने के बाद कई विवादास्पद मुद्दों पर आपसी सहमति बनी। केंद्र प्रायोजित योजनाओं को युक्तिसंगत बनाने के विशेष हस्तक्षेप से बेहतर परिणामों के साथ संसाधनों का अधिकतम उपयोग सुनिश्चित हो सकेगी। इससे लक्षित समूह तक इसका समुचित लाभ पहुंचना सुनिश्चित हो सकेगा। नीति आयोग की गवर्निंग काउंसिल की 8 फरवरी 2015 को हुई पहली बैठक में उप-समूह गठित करने के सिलसिले में फैसला लिया गया था। उप-समूह के मार्गदर्शक सिद्धांत के चलते राज्यों एवं केंद्र शासित प्रदेशों के बीच मुद्दे सुलझ गए और दोनों टीम इंडिया की तरह सहकारी संघवाद की दिशा में काम कर रहे हैं। इससे विजन-2022 के लक्ष्यों को हासिल किया जा सकता है जिस समय हम स्वतंत्रता का 75वां साल मना रहे होंगे। विजन के उद्देश्य हैं; (अ) नागरिकों को बुनियादी सुविधाएं उपलब्ध कराना ताकि आत्म-सम्मान के साथ जीवन जीने को सुनिश्चित किया जा सके और (बी) समूचित अवसर प्रदान करना ताक‍ि प्रत्येक नागरिक अपनी क्षमताओं के अनुरूप उसका उपयोग कर सके । 4. उप-समूह की सिफारिशें योजनाओं की संख्याः कुल योजनाओं की संख्या 30 से ज्यादा नहीं होनी चाहिए बी) योजनाओं का वर्गीकरणः मौजूदा योजनाओं को मुख्य और वैकल्पिक योजनाओं में विभाजित किया जाए। 1)मुख्य योजनाएः केंद्र प्रायोजित योजनाओं में राष्ट्रीय विकास मुख्य एजेंडा होना चाहिए ताकि केंद्र और राज्य साथ मिलकर टीम इंडिया की तरह काम कर सकें। 2) मुख्य योजनाओं का केंद्र ब‍िंदु: जो योजनाएं सामाजिक सुरक्षा और सामाजिक समावेश के लिए बनीं हैं उन्हें मुख्य योजनाओं में भी मुख्य बनाना चाहिए। साथ ही मौजूद कोष का इस्तेमाल राष्ट्रीय विकास एजेंडा के लिए किया जाना चाहिए। 3) वैकल्पिक योजनाएः राज्य योजनाओं को चुनने के लिए स्वतंत्र हैं। इन योजनाओं के लिए केंद्रीय वित्त मंत्रालय राज्यों को एकमुशत कोष जारी करेगा। केंद्र प्रायोजित योजनाओं के राष्ट्रीय विकास कार्यसूची के अनुसार सूची
प्रधानमंत्री और बेल्जियम के प्रधानमंत्री ने उत्‍तराखंड के देवस्‍थल में एरीज दूरबीन को रिमोट से चालू किया

प्रधानमंत्री श्री नरेन्‍द्र मोदी और बेल्जियम के प्रधानमंत्री चार्ल्‍स मिशेल ने संयुक्‍त रूप से उत्‍तराखंड के देवस्‍थल स्थित 3.6 मीटर ऑप्टिकल दूरबीन का रिमोट से शुभारम्‍भ किया। आर्यभट्ट प्रेक्षण विज्ञान शोध संस्‍थान (एरीज) का दूरबीन उत्‍तराखंड में लगाया गया है। इसे दोनों देशों के वैज्ञानिकों के सहयोग से तैयार किया गया है। इसका निर्माण भारत की एरीज टीम और बेल्जियम के एएमओएस के सहयोग से किया गया है। यह दुनिया की आधुनिक दूरबीन है, जो कई वैज्ञानिक अनुप्रयोगों के अवलोकन में सहयोग करेगी। हिमालय की गोद में इस परिष्‍कृत पूरी तरह संचालनयुक्‍त दूरबीन की सफलतापूर्वक स्‍थापना के अवसर पर प्रधानमंत्री ने दोनों देशों के वैज्ञानिकों को बधाई दी। उन्‍होंने कहा कि यह न सिर्फ सरकार का प्रयास है बल्कि इसमें एरीज जैसे स्‍वायत्‍त संस्‍थान और निजी कंपनी एएमओएस भी शामिल है। उन्‍होंने कहा कि 6500 किलोमीटर दूर ब्रुसेल्‍स से इसे तकनीकी रूप से शुरू किया जाना यह साबित करता है कि अगर मिलजुल कर प्रयास किया जाए तो कुछ भी असंभव नहीं है। उन्‍होंने कहा कि इस मामले में आकाश भी कोई सीमा नहीं है।
भारत सरकार और मोजाम्बिक सरकार के नवीन एवं नवीकरणीय ऊर्जा मंत्रालयों के बीच एमओयू को कैबिनेट की मंजूरी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने भारत और मोजाम्बिक के नवीन एवं नवीकरणीय ऊर्जा मंत्रालयों के बीच सहमति पत्र (एमओयू) को मंजूरी दे दी है। मोजाम्बिक के राष्ट्रपति महामहिम श्री फिलिप न्यूसी की भारत यात्रा के दौरान भारत सरकार के नवीन एवं नवीकरणीय ऊर्जा मंत्रालय और मोजाम्बिक सरकार के खनिज संसाधन एवं ऊर्जा मंत्रालय के बीच एक सहमति पत्र पर 5 अगस्त, 2015 को नई दिल्ली में हस्ताक्षर किए गए थे। इस सहमति पत्र से दोनों देशों के बीच द्विपक्षीय सहयोग बढ़ाने में मदद मिलेगी। पृष्ठभूमिः- इस सहमति पत्र का उद्देश्य सहकारी संस्थागत रिश्ते का आधार स्थापित करना है, ताकि आपसी लाभ, समानता एवं पारस्परिकता के आधार पर नवीन एवं नवीकरणीय ऊर्जा के क्षेत्र में तकनीकी द्विपक्षीय सहयोग, निवेश संवर्धन एवं भागीदारी को बढ़ावा मिल सके। सहयोग के क्षेत्रों के तहत नवीकरणीय ऊर्जा के क्षेत्र में विशेष प्रशिक्षण पाठ्यक्रमों के संचालन के लिए नवीन एवं नवीकरणीय ऊर्जा से जुड़ी तकनीकों के विकास पर ध्यान केन्द्रित किया जाएगा। इसी तरह सहयोग के क्षेत्रों के तहत अनुसंधान एवं विकास और नवीकरणीय ऊर्जा के क्षेत्र में प्रौद्योगिकी के हस्तांतरण, विभिन्न तरह की नवीकरणीय ऊर्जा के क्षेत्र में अनुभवों के आदान-प्रदान, सौर, पवन, बायोमास, भू-तापीय और जैव ईंधन पर ध्यान केन्द्रित किया जाएगा। इसके अलावा द्विपक्षीय निजी क्षेत्र वाले नवीकरणीय ऊर्जा प्लेटफॉर्म की स्थापना, वैज्ञानिक दौरों और आपसी सहमति वाले अन्य क्षेत्रों पर भी फोकस किया जाएगा।
भारत और कंबोडिया के बीच पर्यटन के क्षेत्र में सहयोग पर सहमति पत्र पर हस्‍ताक्षर

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल की बैठक ने भारत और कंबोडिया के बीच आपसी पर्यटन को बढ़ावा देने के लक्ष्‍य के साथ दोनों देशों के बीच पर्यटन के क्षेत्र में सहयोग बढ़ाने संबंधी सहमति पत्र का आज पूर्ववर्ती अनुमोदन किया। इस सहमति पत्र पर 16 सितम्‍बर, 2015 को कंबोडिया के उप राष्‍ट्रपति की भारत यात्रा के दौरान हस्‍ताक्षर किये गये थे। इस समझौते के मुख्‍य उद्देश्‍य निम्‍नलिखित हैं:- 1 पर्यटन के क्षेत्र में आपसी सहयोग में विस्‍तार। 2 पर्यटन से संबंधित सूचना और आंकड़ों का आदान-प्रदान। 3 होटलों और टूर ऑपरेटरों सहित पर्यटन के हितधारकों के बीच सहयोग को बढ़ावा देना। 4 मानव संसाधन विकास में सहयोग के लिए कार्यक्रमों का आदान-प्रदान स्‍थापित करना। 5 पर्यटन और आतिथ्‍य क्षेत्रों में निवेश। 6 दोतरफा पर्यटन को प्रोत्‍साहन देने के लिए हमारे टूर ऑपरेटरों/मीडिया/राय निर्माताओं के दोरों का आदान-प्रदान। 7 प्रचार, विपणन और पर्यटन स्‍थल के विकास एवं प्रबंधन के क्षेत्रों में अनुभव का आदान-प्रदान। 8 दोनों देशों में देशाटन मेलों/प्रदर्शनियों में भाग लेना। 9 सुरक्षित, सम्‍मानजनक और सतत पर्यटन को बढ़ावा।
प्रधानमंत्री की ‘प्रगति’ के जरिए बातचीत

प्रधानमंत्री श्री नरेन्‍द्र मोदी ने आज प्रगति – आईसीटी आधारित प्रोएक्टिव गवर्नेंस एंड टाइमली इम्‍प्‍लीमेंटेशन के जरिए 29वीं बैठक की अध्‍यक्षता की। प्रधानमंत्री ने दूरसंचार क्षेत्र से जुड़ी शिकायतों के समाधान में प्रगति की समीक्षा की। उन्‍हें हाल ही में इस क्षेत्र में प्रौद्योगिकी के हस्‍तक्षेप सहित इस दिशा में हुई प्रगति के बारे में जानकारी दी गई थी। प्रधानमंत्री ने कहा कि दूरसंचार क्षेत्र से जुड़े मुद्दों का समाधान आधुनिक प्रौद्योगिकी के जरिए निकालना चाहिए। उन्‍होंने इस बात पर जोर दिया कि सेवा प्रदाताओं को उपभोक्‍ताओं को उच्‍च गुणवत्‍ता की सेवाएं मुहैया करानी चाहिए। अब तक परियोजनाओं की समीक्षा के लिए ‘प्रगति’ की 28 बैठक हो चुकी हैं जिनमें कुल 11.75 लाख करोड़ के निवेश हुए। दूरसंचार क्षेत्र में जन शिकायतों के समाधान की भी समीक्षा की गई। ‘प्रगति’ की बैठक में प्रधानमंत्री ने रेलवे, शहरी विकास, सड़क, ऊर्जा और कोयला क्षेत्र में 8 महत्‍वपूर्ण ढांचागत परियोजनाओं की समीक्षा की। ये परियोजनाएं उत्‍तर प्रदेश, जम्‍मू एवं कश्‍मीर, हरियाणा, गुजरात, महाराष्‍ट्र, कर्नाटक, झारखंड, ओडिशा और पश्चिम बंगाल सहित कई राज्‍यों में चल रही हैं। प्रधानमंत्री ने ‘प्रधानमंत्री खनिज क्षेत्र कल्‍याण योजना’ खासकर जिला खनिज फाउंडेशन की कार्यप्रणाली में प्रगति की समीक्षा की। खनिज संपदा से संपूर्ण कई जिलों में संसाधनों की उपलब्‍धता पर जोर देते हुए उन्‍होंने केन्‍द्र और राज्‍य स्‍तर के अधिकारियों से लोगों के जीवन स्‍तर में गुणात्‍मक सुधार लाने में फंड का इस्‍तेमाल करने और इन जिलों में लोगों के सहज जीवन सुनिश्चित करने का आग्रह किया। उन्‍होंने यह भी कहा कि इन जिलों में आकांक्षी जिलों को शामिल करने का यह एक सुअवसर भी है।
भारत ने अफगानिस्‍तान में बंदी बनाये गये फादर एलेक्सिस प्रेम कुमार की रिहाई सुनिश्चित कराई

भारत ने पिछले आठ महीनों से अफगानिस्‍तान में बंदी बनाये गये ईसाई पादरी फादर एलेक्सिस प्रेम कुमार की रिहाई सुनिश्चित कर ली है। इस खबर को साझा करते हुए प्रधानमंत्री श्री नरेन्‍द्र मोदी ने कहा, “अफगानिस्‍तान में बंदी बनाये गये भारतीय ईसाई पादरी फादर एलेक्सिस प्रेम कुमार की रिहाई पर मैं बेहद खुश हूं। मैंने फादर एलेक्सिस प्रेम कुमार से बातचीत की। उनके परिवार को आठ महीने तक बंदी रहने के बाद उनकी सुरक्षित वापसी की सूचना दे दी है।”
प्रधानमंत्री ने डॉ. मनमोहन सिंह को उनके जन्मदिन पर बधाई दी

प्रधानमंत्री श्री नरेन्द्र मोदी ने आज पूर्व प्रधानमंत्री डॉ. मनमोहन सिंह को उनके जन्मदिन पर बधाई दी। अपने संदेश में प्रधानमंत्री ने कहा कि “डॉ. मनमोहन सिंह के जन्मदिन पर उन्हें ढेर सारी बधाई और हार्दिक शुभकामनाएं। ईश्वर से प्रार्थना करता हूं कि वह स्वस्थ रहें और दीर्घायु हों।”
प्रधानमंत्री 5 नवंबर को केदारनाथ की यात्रा पर जाएंगे और श्री आदि शंकराचार्य समाधि का उद्घाटन करेंगे

प्रधानमंत्री श्री आदि शंकराचार्य की प्रतिमा का अनावरण करेंगे प्रधानमंत्री कई प्रमुख अवसंरचना परियोजनाओं का उद्घाटन और शिलान्यास करेंगे प्रधानमंत्री अवसंरचना आधारित पूरे हो चुके और अभी जारी कार्यों की समीक्षातथा निरीक्षण करेंगे प्रधानमंत्री श्री नरेन्द्र मोदी 5 नवंबर को केदारनाथ, उत्तराखंड की यात्रा पर जाएंगे। प्रधानमंत्री केदारनाथ मंदिर में पूजा-अर्चना करेंगे। इसके बाद वे श्री आदि शंकराचार्य समाधि का उद्घाटन करेंगे और श्री आदि शंकराचार्य की प्रतिमा का अनावरण करेंगे। 2013 की बाढ़ में क्षतिग्रस्त होने के बाद समाधि का पुनर्निर्माण किया गया है। संपूर्ण पुनर्निर्माण कार्य प्रधानमंत्री के मार्गदर्शन में हुआ है, जिन्होंने परियोजना की प्रगति की लगातार समीक्षा और निगरानी की है। प्रधानमंत्री सरस्वती आस्थापथ पर पूरे हो चुके और अभी जारी कार्यों की समीक्षाव निरीक्षण करेंगे। प्रधानमंत्री एक जनसभा को भी संबोधित करेंगे। वे पूरी हो चुकी प्रमुख अवसंरचना परियोजनाओं का उद्घाटन करेंगे, जिनमें सरस्वती पुश्ता दीवार आस्थापथ और घाट, मंदाकिनी पुश्ता दीवार आस्थापथ, तीर्थ पुरोहित आवास और मंदाकिनी नदी पर गरुड़ चट्टी पुल शामिल हैं। इन परियोजनाओं को 130 करोड़ रुपये से अधिक की लागत से पूरा किया गया है। प्रधानमंत्री संगम घाट पुनर्विकास, प्राथमिक चिकित्सा और पर्यटक सुविधा केंद्र, प्रशासनिक कार्यालय और अस्पताल, दो अतिथि गृह, पुलिस स्टेशन, कमान एवं नियंत्रण केंद्र, मंदाकिनी आस्थापथ,कतार प्रबंधन और वर्षा आश्रय तथा सरस्वती नागरिक सुविधा भवन सहित विभिन्न परियोजनाओं की आधारशिला भी रखेंगे, जिनकी कुल लागत 180 करोड़ रुपये से अधिक है। एमजी / एएम / जेके /वाईबी
प्रधानमंत्री और बांग्‍लादेश की प्रधानमंत्री महामहिम शेख हसीना के बीच टेलीफोन पर बातचीत

प्रधानमंत्री श्री नरेन्‍द्र मोदी ने आज बांग्‍लादेश की प्रधानमंत्री महामहिम शेख हसीना के साथ टेलीफोन पर बातचीत की। प्रधानमंत्री श्री मोदी ने रमजान के पवित्र महीने के अवसर पर भारत की जनता और स्‍वयं अपनी ओर से बांग्‍लादेश की प्रधानमंत्री शेख हसीना और बांग्‍लादेश की जनता को बधाई दी। दोनों नेताओं ने कोविड-19 महामारी के कारण उत्‍पन्‍न क्षेत्रीय हालात पर चर्चा की और उसके प्रभाव को कम करने के लिए अपने-अपने देश में उठाए जा रहे कदमों से एक-दूसरे को अवगत कराया। दोनों नेताओं ने सार्क के सदस्‍य देशों के नेताओं के बीच 15 मार्च को सहमत विशेष व्यवस्थाओं को लागू करने की दिशा में हुई प्रगति पर प्रसन्नता व्यक्त की। प्रधानमंत्री श्री मोदी ने सार्क कोविड-19 आपातकालीन निधि में 1.5 मिलियन डॉलर का योगदान देने के लिए प्रधानमंत्री शेख हसीना का आभार प्रकट किया। प्रधानमंत्री शेख हसीना ने इस क्षेत्र में कोविड-19 का मुकाबला करने की दिशा में समन्वित प्रयासों का नेतृत्‍व करने और बांग्लादेश को चिकित्सा आपूर्ति और क्षमता निर्माण दोनों के संदर्भ में सहायता प्रदान करने के लिए प्रधानमंत्री श्री मोदी को धन्यवाद दिया। दोनों नेताओं ने सड़क, रेल, अंतर्देशीय जलमार्ग और वायु मार्ग के माध्यम से सीमा पार आवश्यक वस्तुओं की आपूर्ति जारी रहने पर संतोष व्यक्त किया। प्रधानमंत्री श्री मोदी ने इतिहास, संस्कृति, भाषा और भाईचारे के साझा संबंधों को याद करते हुए दोनों देशों के बीच द्विपक्षीय संबंधों की उत्कृष्ट स्थिति पर संतोष व्यक्त किया और कोविड-19 को फैलने से रोकने और इस महामारी के स्वास्थ्य एवं आर्थिक प्रभावों को कम करने में बांग्लादेश की मदद करने के लिए भारत की तत्परता सुनिश्चित की। प्रधानमंत्री ने इस ऐतिहासिक मुजीब बारशो में प्रधानमंत्री शेख हसीना और बांग्लादेश की समस्‍त मैत्रीपूर्ण जनता के अच्छे स्वास्थ्य और कल्याण के लिए अपनी शुभकामनाएं दीं।
प्रधानमंत्री ने भारतीय विज्ञान संस्‍थान स्थित नैनो सांइस इंजीनियरिंग केन्‍द्र राष्‍ट्र को समर्पित किया

प्रधानमंत्री श्री नरेन्‍द्र मोदी ने आज भारतीय विज्ञान संस्‍थान, बेंगलुरू स्थित नैनो सांइस इंजीनियरिंग केन्‍द्र राष्‍ट्र को समर्पित किया। प्रधानमंत्री ने बाद में भारतीय विज्ञान संस्‍थान को देखा, जिसे भारत में माइक्रो और नैनो-टेक प्रयोगशालाओं का सबसे अत्‍याधुनिक और व्‍यापक समूह माना जाता है। इस केन्‍द्र को नैनो इलेक्‍ट्रॉनिक्‍स और नैनो टेक्‍नोलॉजी के क्षेत्र में अनुसंधान और प्रौद्योगिकी प्रदान करने के लिए तैयार किया गया है, जो इलेक्‍ट्रा‍निक्‍स के क्षेत्र में ‘मेक इन इंडिया’ की प्रमुख पहल है। प्रधानमंत्री ने संस्‍थान में ब्रेन रिसर्च केन्‍द्र की आधारशिला रखी। इसे भारतीय विज्ञान संस्‍थान के एक स्‍वायत्‍त केन्‍द्र के रूप में स्‍थापित किया जा रहा है। प्रधानमंत्री ने ओएनजीसी और मैसर्स सुपर वेव टेक्‍नोलॉजी प्रा. लिमिटेड के बीच सहमति पत्र पर हस्‍ताक्षर होते देखे। इस सहमति पत्र से तेल और गैस की खुदाई के लिए नई टेक्‍नोलॉजी विकसित होगी। इस अवसर पर केन्‍द्रीय मंत्री श्री सदानंद गौड़ा, श्री अनंत कुमार और श्री धर्मेन्‍द्र प्रधान मौजूद थे। प्रधानमंत्री को संस्‍थान में चल रही अनुसंधान गतिविधियों के बारे में जानकारी दी गई। उन्‍होंने सौर ऊर्जा, जल प्रबंधन, कृषि के क्षेत्र में की गई पहलों में काफी दिलचस्‍पी दिखाई और भारतीय विज्ञान संस्‍थान तथा अन्‍य संस्‍थानों के बीच सहयोग के बारे में जानकारी हासिल की।
प्रधानमंत्री श्री नरेन्द्र मोदी ने जापान के प्रधानमंत्री महामहिम फुमियो किशिदा के साथ टेलीफोन पर बातचीत की

प्रधानमंत्री श्री नरेन्द्र मोदी ने आज जापान के प्रधानमंत्री महामहिम फुमियो किशिदा के साथ टेलीफोन पर बातचीत की। प्रधानमंत्री ने महामहिम किशिदा को जापान के प्रधानमंत्री के रूप में पदभार ग्रहण करने पर बधाई और शुभकामनाएं दीं। दोनों नेताओं ने भारत और जापान के बीच विशेष रणनीतिक एवं वैश्विक साझेदारी में तेजी से हो रही प्रगति पर संतोष व्यक्त किया और उच्च-प्रौद्योगिकी एवं भविष्य में उभरने वाले क्षेत्रों सहित विभिन्न क्षेत्रों में सहयोग को और अधिक बढ़ाने की संभावना पर सहमति व्यक्त की। प्रधानमंत्री ने जापानी कंपनियों को और अधिक निवेश के माध्यम से भारत के आर्थिक सुधारों का लाभ उठाने के लिए आमंत्रित किया। दोनों नेताओं ने भारत-प्रशांत क्षेत्र में भारत और जापान के बीच दृष्टिकोणों के बढ़ते सामंजस्य तथा मजबूत सहयोग के बारे में भी चर्चा की। उन्होंने इस संदर्भ में क्वाड फ्रेमवर्क के तहत सहयोग की प्रगति की समीक्षा की। प्रधानमंत्री ने महामहिम किशिदा को द्विपक्षीय शिखर बैठक के लिए अपनी सुविधानुसार जल्द से जल्द भारत आने का निमंत्रण दिया।